Van skoolhoof tot bouer | News24
Van skoolhoof tot bouer
Marlé Hellmuth. Foto: VERSKAF
'n Vrystater met woema het die afgelope paar weke in Jeffreysbaai vir almal kom wys hoe spoed en effektiwiteit in die bou-bedryf kan kombineer as die behoefte dit vereis.
Marlé Hellmuth van Bloemfontein, tot Aprilmaand nog hoof van 'n Bloemfontein-se skool met 950 leerlinge, het die onderwys verlaat om meer suksesvol na haarself en haar kinders om te sien.
Haar oudste seun is 'n M-student aan die Universiteit in die stad, en die jongste op skool.
As enkelouer het sy eers 'n vervoersaak op die been gebring, maar later oorgeslaan na bouwerk.
Met haar persoonlike kapitaal het sy in Astonbaai 'n ruim woonhuis kom bou – en vanaf die planfase tot met die voltooide produk as eienaarbouer opgetree. Sy het haar eie werkspan uit die Vrystaatse stad hierheen gebring en binne twee-en-'n half weke die huis voltooi.
Sy besit ook 'n ander huis in Astonbaai en is goed bekend by die inwoners. Hulle het haar al voorheen in aksie gesien tot sy, sommer kort voor haar jaarlikse vakansie, self ingespring en haar ander woonhuis se buite-verfwerk in 'n ommesientjie kafge-draf het.
Met die afgelope bouery was sy self die dak-slaner. Dit is knap en volgens die boek gedoen met dakplate wat die jongste tegnologie (roesvrye plaat met aluminium-basis) weerspieël.
Op die oomblik word probleempies met waterpype nog uitgesorteer, maar daar word al lekker vakansie gehou met die byna-voltooide huis as basis.
Die manne van die buurt stap daagliks daar verby en lig die hoed vir 'n vrou van vele talente en sonder 'n greintjie luiheid in haar sisteem.